Predkladacia správa

	Materiál Návrh Jednotného programového dokumentu NUTS II - Bratislava Cieľ 2 (Single Programming Document – SPD) predkladá Ministerstvo výstavby a regionálneho rozvoja SR na základe uznesenia vlády SR č. 957/2002 zo 4. septembra 2002 a na základe požiadavky Európskej komisie vypracovať stratégiu Jednotného programového dokumentu pre Bratislavský región.

Uvedený dokument je potrebné predložiť Európskej komisii, čo vyplýva z nariadenia Rady 99/1260/ES ustanovujúceho všeobecné ustanovenia o štrukturálnych fondoch a požiadaviek EK, ktoré sú súčasťou rokovania o vstupe do EÚ.
Vypracovanie SPD je jednou z  podmienok pre čerpanie pomoci zo štrukturálnych fondov, ktoré sú kladené na každú kandidátsku krajinu, pokiaľ táto sa rozhodla o spôsobe programovania podľa SPD.

Slovenská republika po vstupe do EÚ bude môcť využívať finančné prostriedky zo štrukturálnych fondov EÚ. Nariadenie Rady 99/1260/ES ustanovuje programové postupy, podľa ktorých členský štát bude môcť čerpať zo štrukturálnych fondov podľa Cieľa 1, Cieľa 2 a Cieľa 3 a to formou Rámca podpory Spoločenstva (CSF) a Jednotného programového dokumentu (SPD).
Na základe odporúčaní Európskej komisie a v súlade so snahou Slovenskej republiky o maximálne možné využitie pomoci zo štrukturálnych fondov, Ministerstvo výstavby a regionálneho rozvoja SR predložilo návrh na čerpanie pomoci zo štrukturálnych fondov podľa Cieľa 2 a Cieľa 3 pre región NUTS II Bratislava vzhľadom na to, že HDP/obyv. presahuje v tomto regióne 75% priemeru krajín EÚ a na základe toho je región NUTS II Bratislava vylúčený z podpory podľa Cieľa 1. Tento návrh bol schválený uznesením vlády SR č.317/2002, kedy sa aj rozhodlo o riadiacich orgánoch pre SPD Bratislava Cieľ 2 – Ministerstvo výstavby a regionálneho rozvoja SR a pre SPD Bratislava Cieľ 3 – Ministerstvo práce, sociálnych vecí a rodiny SR.

Jednotný programový dokument NUTS II - Bratislava Cieľ 2 poskytuje prehľad o základných údajoch Bratislavského regiónu, analýze ekonomickej a sociálnej situácii regiónu a SWOT analýze regiónu, stratégii a prioritách, finančnom rámci a implementačnom systéme Jednotného programového dokumentu.

	Doložka finančných, ekonomických, environmentálnych vplyvov a vplyvov na zamestnanosť tvorí súčasť tohto materiálu.

Na základe požiadaviek Európskej komisie bol dňa 15. novembra 2002 Európskej komisii zaslaný predbežný pracovný draft Jednotného programového dokumentu (kapitola Analýza ekonomickej a sociálnej situácie regiónu) na pripomienkovanie. Pripomienky Európskej komisie (zaslané na MVRR SR dňa 23. januára 2003) boli zapracované do predkladaného dokumentu. V dňoch 10.-12. februára 2003 na Ministerstve výstavby a regionálneho rozvoja SR sa konali rokovania so zástupcami Európskej komisie o.i. aj k Jednotnému programovému dokumentu. Pripomienky a návrhy, ktoré vyplynuli z rokovaní boli do predkladaného materiálu zapracované.

	Materiál prešiel skráteným medzirezortným pripomienkovým konaním, bol predložený na pripomienkové konanie taktiež Bratislavskému samosprávnemu kraju, miestnemu úradu Malacky, Pezinok a Senec, mestským úradom Jarovce, Rusovce, Čunovo, Vajnory a Záhorská Bystrica a relevantným socio-ekonomickým partnerom. Celkovo bolo oslovených 29 subjektov. Návrh Jednotného programového dokumentu bol dňa 18. decembra 2002 na zasadnutí zastupiteľstva Bratislavského samosprávneho kraja prerokovaný a schválený.

Návrh Jednotného programového dokumentu bol predložený dňa 20.1.2003 na rokovanie Rady vlády SR pre regionálnu politiku. Rada vlády SR pre regionálnu politiku prerokovala návrh Jednotného programového dokumentu a odporučila ministrovi výstavby a regionálneho rozvoja SR po zapracovaní pripomienok predložiť materiál na rokovanie vlády SR na schválenie. Pripomienky z Rady vlády SR pre regionálnu politiku boli do predkladaného materiálu zapracované.
Dňa 17. januára 2003 bol materiál predložený na rokovanie vlády SR. Nakoľko však od tohto dátumu sa konali vyššie spomenuté rokovania s Európskou komisiou, ako aj rokovania s Ministerstvom financií SR ohľadne nových informácií k finančnému riadeniu, bol predložený materiál pozastavený a na rokovanie vlády SR sa predkladá jeho nové znenie so zapracovaním pripomienok a návrhov Európskej komisie a Ministerstva financií SR.

Materiál sa na rokovanie vlády SR predkladá bez rozporov.